**Kontinuitet tišine**

*Samo sam htio vidjeti kako izgledate, imam CV, nemam nikakvih pitanja, javit ćemo vam se.*

Novi rad Marija Matokovića – *Kontinuitet tišine* – jasno se nastavlja i oslanja na autorovo dosadašnje propitivanje sociopolitičkih i antropoloških obrisa naše inačice posttranzicijskog društva. Progovara o poziciji radnika u Hrvatskoj i sastoji se od serije grafika i fotografskih portreta. Grafike, njih petnaestak, većeg su formata i u tehnici suhe igle dok je dio portreta izložen u obliku banera na fasadi Meštrovićeva paviljona, a dio je uokviren na zidu galerije. Grafičke listove pokrivaju tragovi gravurne igle onoliko koliko autorove raširene ruke sežu, a njegova vremenska izdrživost u urezivanju tragova na grafičkoj ploči dozvoljava. Crvena boja otiska, koja od lista do lista varira u zasićenju, navodi razmišljanja promatrača u niz različitih smjerova i asocijacija. Nekima će implicirati crvenilo obraza koji se rumeni od uzbuđenosti, uzrujanosti ili možda čak i od kolokvijalnog šamara. Nekima će pak crvena koja biti simbolom krvi koja je kod svakoga iste boje. Može također biti znak angažmana za radnička prava, ili pak srama zbog nemoći jedinke u društvu mnogih.

*Kolegice, nemojte se preda mnom tako saginjati.*

Na crvenoj podlozi grafike dubokog tiska, litografski su otisnuti citati u zlatnoj boji; poput najvrjednijih zapisa srednjovjekovnih zlatopisaca. Sve su te riječi koje tvore ispisane izjave, rečenice, autentična svjedočanstva pojedinaca. Zajedničko im je da su ih izgovarali ljudi u pozicijama moći – zbog položaja, političke funkcije ili jednostavno dobi – nad, uglavnom, mlađim ženama. Funkcioniraju kao dobro poznat i vrlo djelotvoran instrument moći u prostorima nedorečenih granica, gdje je prešutno povlačenje pred jačim, moćnijim i na kraju krajeva uspješnijim, gotovo pravilo.

*Dušo, za taj posao mora me netko nazvati.*

Grafički listovi postavljeni su na zid poput zastava, uz fotografske portrete osoba kojima su citati bili upućeni u određenom trenutku profesionalnog života. Poput svojevrsnog monumenta šutnji, kako autor sam kaže, institucionalizirano i zamrznuto u trenutku. Odobravamo li svi mi svojim prešućivanjem, odmahivanjem ruke ili slijeganjem ramena ovakvo stanje stvari? Uzimajući u obzir sada već svakodnevne primjere ovakve „prakse“, čini se da odobravamo, no pitanje je dokad ćemo to činiti.

*Po svim moralnim uvjetima, vi bi dobili posao, ali nećete.*

Društvo u kojem je ključ uspjeha tko si i čiji si, a ne što znaš i kako radiš, možda može opstati. Može čak i dugo tako funkcionirati. No pitanje možemo li šutke prihvaćati status quo zapravo je upućeno na daleko opsežniju problematiku. Empatija i jednakost svih neke su od temeljnih vrijednosti (našeg) suvremenog društva. Štoviše, to su vrijednosti u koje se svi odreda kunemo, no kako svari često bivaju – prema potrebi i prilici. Međutim, što se dogodi kad se mi sami nađemo na krivoj strani te iste prilike? Imamo li hrabrosti i izdržljivosti borbu nastaviti ili ćemo i dalje anonimno prihvaćati zakon jačeg?

*...A djece imate, jeste udana? Čujte, tko vam je otac? Ovaj posao zahtijeva vašu raspoloživost i putovanja.*

Valentina Radoš